részlet

Athenaeum

Copyright © Libor Zoltán, Nagy Ádám, 2024

Minden jog fenntartva.

© Athenaeum, 2024

Az útvonalakat ellenőrizte:

Bozsó Csilla, Gyimesi András és Pompor Zoltán

Kiadta az Athenaeum Kiadó,

az 1795-ben alapított Magyar Könyvkiadók

és Könyvterjesztők Egyesülésének tagja.

1086 Budapest, Dankó u. 4–8.

www.athenaeum.hu

www.facebook.com/athenaeumkiado

ISBN 978 963 543 465 7

ISSN 2939-5941

Felelős kiadó: Dian Viktória

Felelős szerkesztő: Kertész Edina

Szerkesztette: Pompor Zoltán

Műszaki vezető: Dubecz Adrienn

Borító: Földi Andrea

Korrektor: Aranyossyné Bondi Judit

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Kedves Olvasó!

Ez a lapozgatós kalandkönyv Jókai Mór A kőszívű ember fiai című regényének újragondolása. Történetünk (sőt történeteink!) Jókai kőszívű-univerzumában játszódnak, de természetesen a cselekmény maga nem feltétlen követi A kőszívű ember fiai történetvezetését. Újragondolás, hiszen egyfelől nem a nagyregényt meséli újra, pusztán annak univerzumát veszi alapul, másfelől nemcsak olvasni, hanem játszani is lehet vele: Baradlay Marie szerepében Te alakítod a történetet. Állandóan választhatsz, sőt választanod kell! Tucatnyi helyszínen különböző kalandokat, élethelyzeteket, kihívásokat megélve dönthetsz hétköznapi kérdésekben, erkölcsi dilemmákban és az életed szempontjából jelentős helyzetekben. Feladatod kettős: megóvni gyermekeid életét és boldogulásukban segíteni őket, valamint a forradalmi miliőben eligazodni, oltalmazni a Baradlay nevet a közéletben, nem szégyent hozva rá. Döntéseiden múlik, hogyan alakul a négy Baradlay sorsa, de az is, hogyan dől el a szabadságharc, akár odáig, hogy a cselekmény alternatív történelemként formálódjon. Történetünkben felelősséget vállalsz tehát mind a családodért, mind a hazádért: légy védelmezőjük, ám ez azt is jelenti, hogy vedd figyelembe mind családtagjaid, mind honfitársaid érdekeit, ne urald, hanem szolgáld, támogasd őket!

Célirányosan érdemes cselekedned. Utad során ugyanis szinte minden lépésnek vannak – ha néha nem is azonnal nyilvánvalóvá váló – következményei. Ezekből aztán többnyire új helyzetek, új választási lehetőségek és új döntések születnek, de az is előfordulhat, hogy ezen elhatározások vagy a balszerencse következményeképp a kaland véget ér.

A döntésekhez elrejtett információmorzsák adhatnak segítséget, a tudomásodra jutott híreket érdemes felírni a Naplóba, mert később jelentőségük lehet. Lapszéli ikonokkal külön kiemeltük a Richárd és Jenő hazatérésével kapcsolatos információkat, ezekre mindenképp szükséged lesz. Mindazonáltal a választásaidnak sokszor nincsenek azonnal átlátható, „bizonyosan helyes” vagy „mindenképpen helytelen” eredményei, és nem is lesz mindig, minden döntés élet-halál kérdése.

Számíts rá, hogy bár e kötetben számos dolog hasonlatos a Jókai-műhöz – igyekeztünk belehelyezkedni a szerző teremtette világba –, a cselekmény sok mindenben másképp is alakulhat, hiszen könyvünk nem akarja pusztán megismételni az eredeti sztorit. Ugyanakkor hisszük, hogy azok a történetek, amiket nem mesélünk újra, elvesznek.

Érdemes tudnod, hogy könyvünk egy könyvsorozatba illeszkedik. A Kötelezők újratöltve sorozat azt a célt tűzte ki maga elé, hogy saját döntéseken alapuló, úgynevezett kalandkönyvként mutassa be az iskolai olvasmányokat, ezzel is igyekezve az olvasást és ezen belül az iskolai irodalom olvasását népszerűvé tenni. Ha van kedved, vedd kézbe a Pál utcai küldetés – Mentsük meg Ernőt!,1 Az ember tragédiája – égi megbízás,2 a Hol terem a magyar vitéz? – Egri csillagok3 és a Holtunkiglan – Rómeó és Júlia4 című köteteket is.

Mielőtt belevágnál az olvasásba, érdemes megfontolnod a következőket is:

🡢A kötetben szövegelemek közt lapozgatva haladhatsz a történetben, az eligazodást pedig nem az oldalszámok, hanem az elemek számai segítik 1-től 333-ig. Amikor választanod kell, jelöljük, hogy melyik elemhez kell lapoznod azért, hogy a történetet a döntésed szerint folytathasd. A játékot az 1. elemnél kezdd!

🡢Azt, hogy a történet miként alakul, erősen meghatározza a kíváncsiságod, együttműködési vagy versengő szándékod s megannyi más jellemvonásod. Sőt a döntéseid meghatározzák más szereplők reakcióit is. Persze érhetnek meglepetések, az elhatározásaid akár vezethetnek olyan következményekhez is, amelyek nem feltétlenül találkoznak az elképzeléseiddel. Mindazonáltal járd nyugodtan a saját utadat.

🡢Ha szünetet akarsz tartani, bárhol megteheted, de leginkább egy új fejezet (Az első lépcső „ama” magaslathoz; Elöl víz, hátul tűz; Az első tandíj; Bécs vagy Buda?; A kőszívű ember előtt) elkezdése előtt érdemes, és adott esetben ide is tudsz nagy biztonsággal visszalépni.

🡢Ha történetbéli megpróbáltatásaid során nem találsz rá Palvicz Károlyra, de meg akarod ismerni majdani sorsát, lapozz kalandod végén a 333-ra!

S ha a történet rosszul végződik – ez bizony előfordulhat –, kezdd újra nyugodtan.

Kalandra fel!

A szerzők

1 Athenaeum, 2020.

2 Athenaeum, 2022.

3 Athenaeum, 2023.

4 Athenaeum, 2024.

Történetünk kezdetén

1847-ben járunk. Magyarország olyan, mint a téli álmot alvó természet a feltartóztathatatlanul közelítő tavasz előtt. A felületes szemlélő számára is érezhető, hogy ez az álom már nem tart sokáig: hamarosan következik az ébredés. Van valami furcsa, szinte bizsergető remegés a levegőben. Mint amikor a rügyek kipattanni készülnek, hogy virágba borítsák a fákat. Az ország továbbra is a Habsburg Birodalom része, V. Ferdinánd néven már tizenkét éve Habsburg-Lotaringiai Ferdinánd az uralkodó. Szívélyes, joviális ember, aki azonban híján van minden uralkodói képességnek. A gyakorlati ügyeket – az aktuális érdekek mentén gondolkodó és cselekvő – Metternich herceg, a monarchia konzervatív, számító és kegyetlen kancellárja intézi helyette.

Metternich gyanakodva figyeli a rebellis magyarok minden olyan reformtörekvését, amely a Habsburg Birodalomtól függetlenedő nemzet és ország létrejöttéhez vezethet. Márpedig egyre több olyan hang hallatszik a magyar közéletben és a nyilvánosság soraiban, amely az ország modernizációjáért, a Nyugat-Európában már végbement társadalmi és gazdasági reformok itthoni megvalósulásáért száll síkra. Széchenyi István birtokai egyéves jövedelmét ajánlja fel a Magyar Tudományos Akadémia megalapítására, és három könyvben (Hitel, Világ, Stádium) teszi közzé elképzeléseit a korszerű Magyarországról. Ám nemcsak elméleteket alkot, hanem a gyakorlatban is cselekszik: hidat és vasutat építtet, lóversenyeket szervez, hajózhatóvá teszi a Vaskaput, kezdeményezi a gőzhajózást a Dunán. Egy fiatal ügyvéd és újságíró Monokról, bizonyos Kossuth Lajos szintén egyre nagyobb nevet szerez magának. Elvbarátaival együtt radikálisabb hangot üt meg Széchenyiénél a nemzeti függetlenség, az önálló és modern polgári Magyarország létrehozásának szükségessége mellett érvelve. Rajtuk kívül az ismét összehívott országgyűléseken olyan kiválóságok emelnek szót a jobbágyok felszabadítása vagy a magyar nyelv ügye mellett, mint Kölcsey Ferenc, a Hymnus költője vagy Deák Ferenc, a haza bölcse.

A neved Baradlay Kazimirné, Marie. A negyvenes évei elején járó nemesasszony vagy, feleség és háromgyermekes anya. Legfontosabb feladatodnak, élethivatásodnak azt tekinted, hogy gondoskodj fiaid jövőjéről és boldogságáról. De ugyanilyen hőfokon szereted hazádat is, amelyet szintén céltudatosan és bátran szolgálsz, s te is tudod, hogy sorsfordító időket él a nemzet. Lakóhelyed a Tiszántúlon elhelyezkedő nemesdombi kastély, amelyhez jókora birtok és több falu is tartozik. A kastély hatalmas ablakai a Baradlayak ősi földjeire néznek, a termek falain pedig az ősökről készült portrék sorakoznak. Az egész épület mintegy mauzóleuma annak a konzervatív eszmeiségnek, amelynek legfőbb megtestesítője a családfő. Hitvesed, a nagyságos és tekintetes, nemzetes és vitézlő nemes, örökös és valóságos aranykulcsos és sarkantyús úr, a vármegye főispánja, ura nagy földeknek, falvaknak és városoknak, és parancsolója szíveknek és véleményeknek. Míg ő a régi rend örökös fenntartását szolgálja rendíthetetlen hűséggel, te tudod, hogy a változásokat nem lehet és nem szabad megakadályozni. Bár szinte mindenben ellentéte vagy maradi, keménykezű, rideg férjednek, mégis tiszteled őt, sőt, azt sem felejted el soha, hogy ő három fiad atyja.

Gyermekeid (Baradlay Ödön, Richárd és Jenő) jó testvérek, szeretik és segítik egymást, de nagyon különböző személyiségek. Ödön, a legidősebb, atyja akaratának megfelelően diplomáciai gyakorlatát tölti Oroszországban. A fiúk közül talán ő az, aki jellemében, világképében legjobban hasonlít hozzád. A reformok híve, aki minden tettével és szavával önzetlenül kívánja szolgálni a haza üdvét és haladását. Emellett kiváló kardforgató, aki a csatákban is megállja a helyét. A középső testvér Richárd, akit atyja nyolcéves korában adott katonaiskolába. Jelenleg hadnagyi rangban szolgál a bécsi huszárezrednél. Makulátlanul becsületes, büszke, lovagias, derűs kedélyű egyéniség. Jó katonához híven különösen fontos számára a kapott parancsok engedelmes végrehajtása. Jenő a legkisebb, gyengébb fizikumú, töprengő, sebezhető fiatalember, akit éppen ezért te is, de még atyja is óvó szeretettel vesz körül. Jószívű, tiszta lelkű ifjú, akit naivitása és jóindulata azonban könnyen veszélybe sodor.

Férjed, Kázmér nagybeteg. Nem sokkal korábban az orvos szívizomsorvadást („kőszívet”) állapított meg nála, amelyre nem ismert a gyógymód, s mára Nemesdomb ura már az ágyát sem tudja elhagyni. A családról való gondoskodás felelőssége és az eszmélő ország mindennapjainak nyomon követése immár a te válladat nyomja.

1 A nemesdombi Baradlay-kastély ódon falaira fáradtan hullottak le az alkonyi nap búcsúsugarai. Fáradtan ülsz te is a hosszú címerterem asztala köré helyezett régi székek egyikén. Odébb, a betegszobának berendezett hitvesi hálótokban fekszik a férjed, a tekintetes Baradlay Kazimir úr. A doktor már alig biztat. Ahogy a remény egyre fogy, az aggodalom és a kétségbeesés egyre növekszik benned. Szereted őt, pedig nagyon mások vagytok. Úgy különbözik a véleményetek, elképzelésetek, álmotok a világ dolgait illetően, ahogy a fény különbözik az árnyéktól. De ahogy a fény nem létezhet árnyék nélkül, úgy nem létezhettek ti sem egymás nélkül. És bár szinte minden elválaszt benneteket egymástól, három fiúgyermeketek örökre összeköti sorsotokat.

Ahogy gondolataid a fiúkra terelődnek, szívedet egyszerre rohanja meg az öröm és a bánat. Az öröm azért, mert derék, becsületes fiatalembert neveltetek mindegyikből, és a bánat azért, mert most mindhárman távol vannak. Ödön, a legidősebb diplomáciai gyakorlatát tölti éppen a messzi Oroszországban. Nemcsak azért hiányzik, mert támaszod lehetne ebben a nehéz családi helyzetben, hanem azért is, mert benne az ország megújítására törekvő erők is lelkes, hűséges és okos támogatóra találnának. Richárd, a középső fivér a bécsi huszároknál szolgál hadnagyként, ugyanabban a városban, ahol a legkisebb testvér, a tiszta és jó szándékú Jenő is él.

Gondolataidat hirtelen finom, de határozott kopogás hangja zavarja meg. Engedélyedre kinyílik az ajtó, és reszketeg, öreg komornyik lép a terembe.

– A tekintetes úr hívatja a kegyelmes asszonyt!

Gyors pillantással jelzed neki, hogy menjen előre, majd egyenes, büszke tartással elindulsz utána. Amikor belépsz az egyetlen gyertya lángjával gyéren megvilágított szobába, orrodat azonnal megcsapja a betegség semmivel össze nem téveszthető, áporodott, émelyítő szaga. Az ágyra tekintve megpillantod a sápadt, beesett arcot, amelyet pergamenszínűre fakított a kórság. Az arc mélyén sötét gödörként tekint rád a két szem, amelyben alig pislákol az élet utolsó, egyre halványuló fénye.

– Adjon innom, asszonyom! – szól köszöntés helyett gyenge, mégis parancsoló hangon a kísértet, amikor meglát. – Hozzon nekem bort!

🡢Ha nem akarod megtagadni egy haldokló kívánságát, és hozol neki bort, lapozz a 90-re!

🡢Ha úgy gondolod, hogy ebben az állapotában inkább gyógyszerre van szüksége, mert az használ neki, lapozz a 287-re!

2 Rövid hallgatás után így szólsz:

– Ha szerinted most találtad meg az igaz és őszinte szerelmet, akkor ideje tiszta lapot nyitnod életed könyvében. Az emlékek a múlthoz tartoznak, de téged most a jövő hív. Ne hagyd, hogy a múlt árnyékai rávetüljenek.

Most Richárd tűnődik el pár pillanatra. Látszik rajta, hogy emészti, forgatja magában az elhangzottakat. Aztán nehéz, lassú szavakkal válaszol:

– Talán igaza van édesanyámnak. De nem saját magáról szólnak-e inkább ezek a szavak, mint énrólam? Nem válok-e magam is a saját életem zsibárusává, ha ezt a képet most, hogy az ajándékozóját meguntam, portékává alacsonyítom? Ezt mégsem tehetem meg.

Azzal csendesen sarkon fordul, és fejét lehorgasztva távozik. Amikor az ajtó becsukódik mögötte, hirtelen úgy érzed, elég ebből a fojtogató, szűk szobából, elég a bezártságból. Szabad levegőre van szükséged. Életre, mozgásra. Tüstént felpattansz, és meglepően gyors léptekkel szökellsz lefelé a ház lépcsőin. A kapuban leintesz egy fiákert, és csak ennyi utasítást adsz németül:

– Kocsis, induljunk, bárhova, csak el innen!

🡢Lapozz a 157-re!

3 A szikra, amelyből a forradalom 1848. március 15-én Pest-Budán kipattant, hamarosan az egész országot lángba borító futótűzzé változik. A forradalom szinte szemvillanásnyi idő alatt változik át szabadságharccá. A cél a szabadság, amelyet nem lehet másként elérni, csak kiharcolni. A szabadságot nem adják ingyen, meg kell küzdeni érte. Ennek a nemes küzdelemnek fontos szereplői a fiaid. Mindegyik a neki rendelt szerepben áll helyt.

Ödön kormánybiztosi tevékenysége rövid időn belül nem várt sikerrel és eredménnyel jár. Nem kis részben az ő fáradhatatlan szervezőkészségének is köszönhető, hogy a magyar sereg létszáma megközelíti a százezer főt. Egy ekkora haderőnek azonban fegyverekre és hadi felszerelésre is szüksége van. Sürgős és fontos feladat ennek mielőbbi előteremtése, különben a sok toborzott katona önmagában mit sem ér.

Az öntödékben, kovácsműhelyekben országszerte lázas munka folyik. Nemkülönben az asztalosoknál és az ácsoknál, akik az ostromlétrákat gyártják. Amikor azonban Ödön megvizsgálja a hozzá beküldött darabokat, nehezen tudja türtőztetni magát.

– Ezek a létrák talán megfelelnek barackszedéshez vagy a padlásajtó eléréséhez, de teljesen alkalmatlanok a bécsi vagy a budai várfalak megostromlására! Hát nem látják kendek, milyen rövidek? – kérdezi alig visszafojtott haraggal a körülötte szótlanul állókat.

Mialatt Ödön az ütőképes hadsereg létrehozásán fáradozik, Richárd kapitányi rangban már ennek a seregnek a tisztjeként szolgál. Ezt a szolgálatot persze korábbi bajtársai közül nem mindenki nézi jó szemmel. Egyikük, régi barátja, Palvicz Ottó őrnagy – úgy érezve, hogy Richárd elárulta uralkodóját – párbajra is hívja, amit a katonai erkölcsi kódex szellemében lehetetlen visszautasítani.

A felek pisztolyban egyeznek meg. Kora hajnalban, alig valamivel napfelkelte után, segédeik kíséretében találkoznak egy félreeső ligetben. Fehér köpenyük kísértetiesen világít, jó célpontot nyújtva. A pontosan kilépett lőtávolból elsőként Palvicz tüzel. A golyó Richárd csákóját fúrja keresztül. A következő lövés Richárdé. Kevéssel azután, hogy elsüti fegyverét, Palvicz hangosan felkiált, majd térdre rogy. A találat a mellkasát éri. Richárd azonnal a földre ejti fegyverét, és ellenfeléhez fut, aki mellett addigra már a segédek is ott vannak. Palvicz arca halálsápadt, de szemében még ég az élet tüzének utolsó szikrája. Elgyengült kezével int Richárdnak, hogy hajoljon közelebb. Alig hallható, síri hangon suttog a fülébe:

– Richárd, az én életemnek immár vége. De nem múlok el írmag nélkül e földről. Van egy fiam. Az édesanyja előkelő hölgy, aki elvette őt tőlem. Éjt nappallá téve kerestem a gyermeket, de nem akadtam a nyomára. Csak annyit tudok róla, hogy kiadták dajkaságra, ahol rongyos és éhezik. Bajtárs, add a kezed rá, hogy megtalálod őt!

Richárd becsületszavát és kezét adja halálosan sebesült ellenfelének, aki végső erőfeszítéssel megszorítja, megkönnyebbülve sóhajt, és örökre lehunyja a szemét.

Amíg testvérbátyjai a szabadságharc első vonalában küzdenek, Jenő kevésbé látványos, de ugyanannyira fontos feladatot lát el Nemesdombon. Ő vezeti a gazdaságot, intézi az uradalom ügyeit, és igazgatja azt az ispotályt, amelyben a környékbeli csatákból érkező sebesülteket látják el.

Te magad váratlanul magas pályát futsz be. Az új idők jeleként első nőként felkérést kapsz arra, hogy tudásoddal, tapasztalatoddal és kapcsolataiddal tanácsadóként szolgáld a független magyar kormányt, amely éppen azt vitatja meg, hogy mik azok a leghalaszthatatlanabb célok és feladatok, amelyeket a készülő törvényekkel rendezni szükséges.

🡢Ha véleményed szerint a független magyar bank és a népképviseleti parlament a legfontosabb feladat, lapozz a 133-ra!

🡢Ha azt tanácsolod, hogy a jobbágyfelszabadítás, a nemzetiségek helyzetének rendezése és a közteherviselés megteremtése legyenek az elsődlegesek, lapozz a 124-re!

🡢Ha szerinted a jobbágyfelszabadítás és a magyar honvédség létrehozása a leglényegesebb tennivaló, lapozz a 34-re!

🡢Ha a népképviseleti parlament megválasztását, a magyar honvédség létrehozását és a közteherviselést javaslod legelőször megvalósítani, lapozz a 192-re!

🡢Jegyezd fel a döntésedet!

Tartalom

Kedves Olvasó!

Nyergelj, fordulj! (részlet)

Baradlay Marie naplója

Jókai kőszívű univerzuma és A kőszívű ember fiai mint történet

Kalandmutató

Felhasznált betűtípusok

HVD Peace – HVD Fonts License v1.00

Mooli – SIL Open Font License

Noto Sans Symbols 2 – SIL Open Font License

Noto Serif – Apache License 2.0

PT Serif – SIL Open Font License

Source Serif 4 – SIL Open Font License